**Harri Kampman** (s. 13. toukokuuta 1954 Oulu) on suomalainen jalkapallovalmentaja. Hänet tunnetaan myös Jari Litmasen managerina.

Peliurallaan Kampman esiintyi pääsarjassa Lahden Reippaan ja Turun Pyrkivän riveissä. Kolmena pääsarjakautena hänelle kertyi kuusi ottelua.

Kampman aloitti valmentajauransa junioreiden parissa valmentaen Lahden Reippaan ja FC Kuusysin A-juniorijoukkueita. Reippaassa hän valmensi A-juniorit mestaruuteen kaudella 1985. Ensimmäinen aikuisjoukkue Kampmanilla oli Kuusankosken Kumu, jonka hän nosti Kakkosesta Veikkausliigaan. Kuusankosken vuosien jälkeen hän siirtyi Lahden Reippaaseen, jonka hän luotsasi sarjassa peräti neljänneksi, vaikka joukkue oli käytännössä putoamaan tuomittu. Reippaalla alkoi kuitenkin olla talousvaikeuksia ja kaudeksi 1991 Kampman siirtyi Ykkösessä pelanneeseen MyPaan.

MyPan hän nosti heti ensimmäisellä kaudellaan Veikkausliigaan. Vuonna 1992 MyPan ensimmäisellä Veikkausliiga-kaudella hän vei joukkueen Suomen Cupin voittoon. Liigassa seura oli neljäs. Kampman nosti Myllykosken Pallon yhdeksi suomalaisen jalkapalloilun suurseuraksi, mutta mestaruuteen asti hän ei sitä onnistunut viemään. MYPA oli hopealla neljänä kautena peräkkäin 1993–1996.

Vuonna 1998 Kampman liittyi niiden harvojen suomalaisvalmentajien joukkoon, jotka ovat valmentaneet ulkomailla. Hän siirtyi Skotlannin Valioliigan Motherwelliin, jonne hän toi myös suomalaispelaajia, kuten esimerkiksi maalivahti Mikko Kavénin. Motherwellin pesti jäi kuitenkin lyhytaikaiseksi, sillä seuraan tuli uusi omistajaporras ja Kampman katsoi parhaaksi erota tehtävästään.

Skotlannin ajan jälkeen Kampman palasi Suomeen ja ryhtyi vuonna 1999 vastaperustetun Tampere Unitedin päävalmentajaksi. Hän nostikin seuransa jälleen Ykkösestä Veikkausliigaan heti ensimmäisellä kaudellaan. Liigakaudella hän johdatti seuransa kuudenneksi. Tämän jälkeen Ari Hjelm ryhtyi Tampere Unitedin valmentajaksi.

Seuraavana vuonna Kampman aloitti valmentamaan Suomen alle 21-vuotiaiden jalkapallomaajoukkuetta. Kesken kauden hän kuitenkin siirtyi Ykkösessä viimeiseksi juuttuneen SalPan peräsimeen tavoitteenaan pelastaa joukkue putoamiselta. Kampman kuitenkin epäonnistui tehtävässään ja kauden päätteeksi SalPa putosi Kakkoseen.

Vuonna 2002 Kampman aloitti FC Lahden valmentajana, mitä ennen hän toimi nuorten maajoukkueen valmentajana. Kirkkainta menestystä ei kuitenkaan tullut Lahdessakaan. Joukkue oli "Hapen" aikana kuitenkin kerran Suomen Cupin ja kaksi kertaa Liigacupin finaalissa häviävänä osapuolena. Lahden pesti päättyi erottamiseen kauden 2005 jälkeen.

Kaudeksi 2006 Kampman siirtyi Ykkösen AC Oulun valmentajaksi ja johdatti seuran sarjan kakkossijaan ja Veikkausliigaan. Kauden päätteeksi Kampman nimettiin vuoden herrasmiesvalmentajaksi Ykkösessä.

Huhtikuussa 2009 Kampman ilmoitti jättävänsä jalkapallovalmentamisen ja palaavansa opetusalalle Lahden Jalkarannan ala-asteen erityisopettajana. Kuitenkin jo marraskuussa Kampmanista tuli Reippaan B-juniorien valmentaja.

Marraskuussa 2012 Kampman solmi kaksivuotisen sopimuksen päävalmentajan tehtävistä Ykköseen pudonneen Valkeakosken Hakan kanssa. Kampman kuitenkin erotettiin kesäkuussa 2013.

  


|  |  |  |
| --- | --- | --- |
| Edeltäjä:**Billy Hodgson** | **MYPA päävalmentaja**1991–1996 | Seuraaja:**Timo Liekoski** |

|  |  |  |
| --- | --- | --- |
| Edeltäjä:**uusi seura** | **Tampere Unitedin päävalmentaja**1999–2000 | Seuraaja:**Ari Hjelm** |

FC Lahden päävalmentajat
Harri Kampman (1997) • Esa Pekonen (1998–1999) • Jari Pyykölä (1999–2001) • Harri Kampman (2002–2005) • Antti Muurinen (2006–2007) • Luciano Martins (2007) • Ilkka Mäkelä (2008–2010) • Tommi Kautonen (2011-2013) • Juha Malinen (2013) • Toni Korkeakunnas (2014–2018) • Sami Ristilä (2018–2019) • Ilir Zeneli (2020–2022) • Mikko Mannila (2022–)



|  |  |  |
| --- | --- | --- |
| Edeltäjä:**Juha Malinen** | **FC Hakan päävalmentaja**2013 | Seuraaja:**Asko Jussila** |

Lähteet
-------

1. 1 2  Harri Kampman FC Reippaan B-nuorten valmentajaksi
2. ↑  Harri Kampman SalPan valmentajaksi *MTV3 Urheilu*.
3. ↑  2005 – Rafael loisti, valmentaja vaihtui, Vellamo-akatemia päättyi (Arkistoitu – Internet Archive)
4. ↑  Harri Kampman jättää valmentamisen (Arkistoitu – Internet Archive)
5. ↑  Harri Kampman Hakan päävalmentajaksi Valkeakosken Haka. Viitattu 12.11.2012. [vanhentunut linkki]
6. ↑  Kampman syrjään Hakan peräsimestä *Yle Urheilu*. Viitattu 10.7.2013.